Jelaskan Genre Muzik dari Diskografi Misha Omar dalam bahasa melayu

Jenama Misha Omar amat sinonim dengan genre muzik pop hingga digelar sebagai "Diva Pop Alaf Baru" oleh media dan peminat . Nuansa muzik yang dipilih oleh Adnan Abu Hassan untuk Misha dalam album perdananya adalah campuran genre Pop dan R&B, dengan sedikit sentuhan kemelayuan. Pada asasnya lagu-lagu seperti "Bunga-bunga Cinta", "Halaman Cinta" dan "Untukmu Selamanya" menampilkan genre pop yang disulam halus dengan elemen R&B, sekaligus memberikan nafas segar kepada genre itu yang ketika waktu berkenaan amat sinonim dengan elemen kemelayuan. Namun Adnan tidak melupakan elemen kemelayuan dalam lenggok balada Misha, hasilnya beberapa lagu dengan sentuhan muzik dan vokal yang mendayu-dayu seperti "Lilitan Asmara" dan "Hingga Akhir Nanti" menambat perhatian ramai. Misha juga diberi suntikan R&B dan Soul yang kental dalam lagu-lagu seperti " Semoga Abadi", "Tak Ku Percaya",dan "Jangan Berakhir".

Ketika muncul dengan album kedua, Misha bereksperimen dengan susunan muzik yang lebih mainstream untuk memastikan penerimaan yang lebih mesra pendengar ."'Pulangkan" ciptaan Ajai menyaksikan sentuhan tradisional menerusi penggunaan alat muzik gamelan bagi menyuntik elemen seram dan mistik . Gaya sama diperindahkan lagi menerusi susulan berjudul "Ku Seru" yang disusun oleh maestro muzik Roslan Aziz . Menerusi album "Aksara", Misha lebih selesa ditampilkan dalam elemen pop dengan mengurangkan pengaruh R&B dalam nyanyiannya. Pun begitu, Misha mencuba kelainan menerusi lagu R&B dan Hip Hop berjudul "Tak Ingin Lagi" bersama Shazzee Ishak.

Ramli M. S. dan komposer M. Nasir bertanggungjawab meneruskan eksperimentasi terhadap hala tuju muzik Misha menerusi lagu "Nafas Cahaya" yang berkonsep etnik fusion dengan iringan orkestra yang mewah. Lagu ini menggunakan khidmat pemain alat muzik bertali seramai 50 orang oleh KL Symphony Orchestra bagi menjelmakan lagi elemen Melayu dan Hindi yang digabungjalin di dalamnya . Lagu "Sembunyi" pula menjadi sinambungan dengan elemen tribe dan mistikal digubah di dalamnya   yang kemudian diperpanjangkan lagi menerusi lagu "Cinta Adam dan Hawa"  yang mewah dengan susunan muzik yang lebih agresif biarpun juga mempunyai elemen etnik .

Lagu-lagu mutakhir Misha lebih cenderung ke arah pop dengan susunan muzik yang lebih kemas, mudah dan mengutamakan aspek vokal. Lagu seperti "Angin Syurga", "Untuk Bermimpi", "Terima Ku Seadanya" dan "Tanpa Rela" membawa elemen berkenaan dengan baik. "Sampai Bila" pula mengembalikan Misha ke arah muzik yang lebih melankolik, mendayu-dayu dengan sentuhan berat terhadap aspek dramatik. Sementara lagu "Berlalu" ciptaan Rudi Muhammad menjadi eksprementasi Misha yang mendahului zaman apabila lagu pop dengan elemen yang sedikit berat dan progresif itu dilihat terlalu asing untuk pasaran Malaysia.

Jenama pop Misha Omar sepanjang dua dekad pertama bergelar penyanyi papan atas Malaysia ternyata tidak klise sebaliknya sentiasa berani bereksperimen dengan elemen baru dan segar. Biarpun beliau tidak merakamkan album atau lagu setiap tahun, namun dengan jumlah lagu rakaman yang sedikitpun aura dan keunggulan Misha bertapak kukuh di hati pendengar dan pengkritik seni  menjadikan beliau sebagai salah seorang penyanyi yang paling selektif dalam pemilihan lagu .